Jhb se Phalatse dalk gou weer uitgeskop(Argieffoto: Tebogo Iosaba/Unsplash) Die DA se Mpho Phalatse is ná ŉ hofbevel weer aan stuur van sake by die Johannesburgse metroraad, maar die ANC waarsku dat die oorwinning van korte duur kan wees. Die Johannesburgse hooggeregshof het Dinsdag beslis die gebeure wat aanleiding gegee het tot haar verwydering uit die amp is onregmatig en ongrondwetlik en word ter syde gestel. Phalatse het Woensdag gesê daar is reeds begin om vas te stel watter besluite in dié tyd – toe die raad onwettig saamgestel is – geneem is en wat die uitwerking daarvan op dienslewering is. Volgens Phalatse het die burgemeesterskomitee in hierdie tydperk nooit vergader nie. Sy het ná die hofuitspraak met die kantoor van die stadsbestuurder hieroor vergader. Phalatse het Dinsdagaand ook aanlyn met die burgemeesterskomitee vergader en sommige van die kwessies wat bespreek is, sluit in die status van ondersoeke na beweerde korrupsie wat Donderdag aan die raad vir oorweging voorgelê moet word en die vul van vakante poste (waaronder dié van stadsbestuurder) op senior bestuursvlak. “Hulle is sleutelamptenare in die administrasie en bestuur van die stad en sy diensleweringseise,” sê Phalatse. Die burgemeester sal oor die volgende paar dae ook ander belangrike kwessies, soos die krag- en waterkrisis wat Johannesburg steeds teister, begin pak. “Hoewel ons regstryd vir Johannesburg gewen is, is daar steeds politieke oorwegings wat my aandag vereis sodat die stad gestabiliseer kan word. Ek gaan voort met gesprekke met politieke leiers om ŉ deursigtige en georganiseerde ooreenkoms te vind wat die korruptes uithou. Hierdie werk sal nie ten koste van die stad se kernmandaat – die lewering van basiese dienste van gehalte – wees nie,” het Phalatse onderneem. Sy sê die veelparty-koalisieregering is terug aan die werk om die stad te herbou. Die ANC het egter reeds aangedui dat Phalatse nie té gemaklik in die burgemeesterstoel moet raak nie. Sasabona Manganye, die ANC se streeksekretaris vir Johannesburg, het aan News24 gesê Phalatse het die saak op ŉ tegniese punt gewen en nie omdat sy die steun het om haar amp te behou nie. Volgens Manganye ondersteun die ANC enige besluit wat Colleen Makhubele, die speaker, sal neem oor of daar teen die uitspraak geappelleer gaan word. Die DA se oorwinning word as tydelik bestempel en hoewel daar nie in hierdie stadium ŉ aanduiding is dat Makhubele teen die besluit gaan appelleer nie, is daar luidens berigte reeds planne om Phalatse met ŉ nuwe mosie uit die kussings te probeer lig.